Retingsselskep fuar Seefaarers (DGzRS)
Di Retingsselskep fuar Seefaarers es en hiilendal priwāti Foriining, wat aural bi di Dütsk Weeterkanten Retingsskeepen en di Lir diartö heer, wat help, wan jen üp See ön Nuar kumt.

Di kuurt Noom es DGzRS (Dütsk: Deutsche Gesellschaft zur Rettung Schiffbrüchiger). Di DGzRS es ön Dütsklön töstendig fuar di Tiinst SAR (Search and Rescue), wat et aural üp Wārel jeft.
Di Selskep fo höör Jil bluat fan dit, wat di Lir fan salev dö (Skeenkingen). Litjet wat kumt bitö, wan di Justiz jen fordonert en bitaali wat hentö di DGzRS.
Di Bundspresident es Skeremher aur di DGzRS. Prominenti Lir aarberi, ark fuar en Jaar, üs "Bootschafter" (Dit jit sa!). Dit jit, dat ja Reklāmi fuar di Selskep maaki en diar niin Jil fuar nem.

Skeepen
Di DGzRS heer masi Skeepen en Buati, en di ken em jir ek ali weegi. Fuar't Miist sen di Skeepen üs Klasen iindiilt, wat jir tö biluki sen.
Nii sen ön di leest Jaaren di 36-Meeter- en di 20-Meeter-Klasi konstruiaret uuren. Fan di 20-Meeter Skeepen uur jüst (2012/13) en Seerie fan fjuur Stek becht. Ja sen lechter en en bet laangsemer uuren. Senerk di Elektrik es hiilendal nii.(Se uk öner "Foraneringen")

Hurfan dit bitaalet uur
Ön di Birocht fan di DGzRS aur 2011 stuunt des:

Hiilendal her di Retingsselskep ön't Jaar 2011 ombi 34,3 Miljoonen € fuar höör Aarber.
Fan ark Euro uur 85 ct fuar di Retingsaarber brükt, ombi 5 ct fuar di Kontoorsaarber en 10 ct fuar Reklāmi.

Retingsaarber (Jaar 2012)
Di Retingsselskep heer 61 Skeepen en Buati bi Nuurđ- en Uastersee, sa üs uk bi hok "Swet"-Weetern.
Des sen ön't Jaar 2012 2.117 maal ütfaart, wan Help brükt waar. 

 60 Mensken wiar mal ön Nuar üp See en waar holpen

 1.075 Liren wiar ön Gifaar, hur di DGzRS jam wechhaali kür

 396 Mensken wiar kraank of her jam siir dönen en waar fan Ailönen en Haligen hentö't Fastlön faart
Wan di Aamringers Jungen fo skel, da uur jaa somtirs me't Retingsskep hentö't Kraankenhüs ön Wyk faart.

 72 Skeepen en Buati kür retet uur, dat di ek forleesen ging

 1.017 maal Help fuar forskelig Faartjüchen üp See (Surfbuurter esf.)

 492 maal iinset uuren fuar Liren üp See tö sjuk, Skeepen en Buati hentö di Haawen tö slipi of oftöseekeri

 Ön't Jaar 2012 waar 2.999 Kontrolfaarten maaket.

Foraneringen
Di Skeepen, wat nü jit faar (Ja uur bihölen, bit dat ja ombi 30 Jaaren ual sen), haa aaftinoch Rümen, hur em ön uuni ken. Dit maaket di Skeepen swaar, en em brükt muar Diesel en gurter Maskiinen, dat di gau inoch önerwai sen.
En üđer swaari Diil es dat Buat, wat mefaart. Des wel em uk lechter haa, dat dat gurt Skep wat litjer becht uur ken.
Nü (2012/2013) skel fuar di 23,3-Meeter-Skeepen sok me 20 Meeter kum. Achtern faart da en Gumibuat me hart Kiil me, en fuar di Retings-Seelir uur Hüüsinger becht.
Di nii Skeepen fo uk en Bus-Systeem fuar jaar Elektrik. En Reekenmaskiin stjüürt diar bi ali Forbrükers en Funktsjoonen ön, sa dat em mener Kābel brükt en muar me di forskelig Giraaten bigen ken. Sawat es bi forskeligi Autos ombi sent 2005 iinbecht.

Di Retingsselskep üp Söl'
Üp Söl' heer di DGzRS tau Statsjoonen: List en Hörnem. 
Ön List wiar bit Detsember 2013 bitaaleti Seefarers ön di Minden en teevti, dat wat pasiareti, hur ja help kür. Ön't Jaar 2013 waar dit Hüs fan di DGzRS man tö en uuning ombecht, en en nii Skep, di "Pidder Lüng" kām üp Stair fuar di Minden. Des Skep heer niin Uuning muar, en dit es uk en bet kuurter üs di Minden (20-Meeter-Klas). Fan List uur uk Kontrolfaarten maaket. 
Ön Hörnem es dit en Ker fan aacht Hörnemer Borigers, hoken di DGzRS önrööpi ken, wan dat Buat, wat diar liit, üt faar skel en Help. Diarom staant ön di Statsjoon uk en Telefoonnumer fan Bremen, hur aliweegen jen sit en Önrööpen āpnemt.

Ön dit 10,1 Meeter-Buat es dit Rööpteeken (DH 2306) fuarn üp dit Taak fan di Kabiini henmaalet, dat em dit uk fan di Lucht keen ken. Sa es dit bi di Retingsskeepen fuar't Miist maaket, aurdat SAR-Aarber jaa me Skeepen en ön di Lucht (Me Hubskrüüwers) maaket uur. Boowen ön di Galerii fan di Skeepen es dit bi di Hecht gur tö keen.

Listi fan di Bootschafters 
Jir sen Noomen fan Lir, wat ark fuar en Jaar üs Iarenamt Reklāmi fuar di DGzRS maaket haa.

Luki uk jir

 
 Youtube-Kanāl fan di Retingsselskep
 Di Retingsselskep ön't Nat
 Wan em wat fuar di DGzRS dö wel
 Di DGzRS bi't Museeum fuar Skepsfaart ön Hüsem.

Futnooten

Seefaart
SAR (Search and rescue)
Retingstiinst